Kommissionens forordning (EF) nr. 117/2004

af 23. januar 2004

om ændring af forordning (EF) nr. 1628/2003 om indførelse af en midlertidig antidumpingtold på importen af store regnbueørreder med oprindelse i Norge og Færøerne

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 1972/2002(2) ("grundforordningen"), særlig artikel 7 og 8,

efter høring af det rådgivende udvalg, og

ud fra følgende betragtninger:

TILSAGN

(1) Kommissionen indførte ved forordning (EF) nr. 1628/2003(3) ("forordningen om midlertidig told") en midlertidig antidumpingtold på importen af store regnbueørreder med oprindelse i Norge og Færøerne.

(2) Efter vedtagelsen af midlertidige antidumpingforanstaltninger afgav to grupper af samarbejdsvillige selskaber i Færøerne, dvs. i) P/F PRG Export og selskabets forretningsmæssigt forbundne producent P/F Luna og ii) P/F Vestsalmon og selskabets forretningsmæssigt forbundne producent P/F Vestlax (i det følgende benævnt "selskaberne"), tilsagn i overensstemmelse med artikel 8, stk. 1, i grundforordningen. Ifølge tilsagnene har selskaberne tilbudt at sælge den pågældende vare til eller over priser, som kan fjerne de skadelige virkninger af dumping.

(3) Selskaberne vil give Kommissionen regelmæssige og detaljerede oplysninger om deres eksport til Fællesskabet og om videresalget af den pågældende vare til forretningsmæssigt forbundne parter i Fællesskabet, således at Kommissionen kan overvåge tilsagnene effektivt. Endvidere er disse selskabers salgsstruktur af en sådan art, at Kommissionen finder, at risikoen for omgåelse af de aftalte tilsagn er begrænset.

(4) Tilsagnene kan derfor godtages.

(5) For at sætte Kommissionen i stand til at overvåge effektivt, om selskaberne overholder deres tilsagn, når der i henhold til tilsagnet fremlægges en anmodning om overgang til fri omsætning for de relevante toldmyndigheder, er fritagelsen for told betinget af, at der fremlægges en handelsfaktura, som mindst indeholder de oplysninger, der er angivet i bilaget til denne forordning. Disse oplysninger er også nødvendige for, at toldmyndighederne med tilstrækkelig grad af nøjagtighed kan afgøre, om forsendelserne svarer til handelsdokumenterne. Hvis der ikke fremlægges en sådan faktura, eller hvis den ikke svarer til den vare, der frembydes for toldmyndighederne, skal antidumpingtolden betales med den relevante sats.

(6) Hvis tilsagnet misligholdes, trækkes tilbage eller formodes misligholdt, kan der indføres en antidumpingtold i henhold til artikel 8, stk. 9 og 10, i grundforordningen -

UDSTEDT FØLGENDE FORORDNING:

Artikel 1

1. Følgende indsættes som artikel 2 i Kommissionens forordning (EF) nr. 1628/2003:

"Artikel 2

1. Tilsagn afgivet af nedennævnte selskaber i forbindelse med denne antidumpingprocedure godtages. Importerede varer, som henhører under følgende Taric-tillægskode, og som er fremstillet og direkte eksporteret (dvs. sendt og faktureret) af disse selskaber til et selskab i Fællesskabet, der handler som importør, undtages fra den antidumpingtold, der er indført ved artikel 1, forudsat at de er importeret i overensstemmelse med stk. 2.

>TABELPOSITION>

2. Den i stk. 1 nævnte importerede vare fritages for tolden på betingelse af, at

a) en handelsfaktura, som mindst indeholder de i bilaget anførte oplysninger, forelægges for medlemsstaternes toldmyndigheder ved fremlæggelsen af anmodningen om overgang til fri omsætning og

b) de varer, der er angivet og frembudt for toldmyndighederne, svarer nøjagtigt til beskrivelsen i handelsfakturaen."

2. Artikel 2 i Kommissionens forordning (EF) nr. 1628/2003 bliver til artikel 3.

3. Artikel 3 i Kommissionens forordning (EF) nr. 1628/2003 bliver til artikel 4.

4. Bilaget til denne forordning tilføjes som bilag til Kommissionens forordning (EF) nr. 1628/2003.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. januar 2004.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EUT L 232 af 18.9.2003, s. 29.

BILAG

Oplysninger, der skal fremgå af den i artikel 2 omhandlede handelsfaktura:

Følgende oplysninger skal fremgå af den handelsfaktura, der ledsager salg af store regnbueørreder i Fællesskabet, som er omfattet af tilsagnet:

1) Overskrift "HANDELSFAKTURA, SOM LEDSAGER VARER OMFATTET AF ET TILSAGN"

2) Navnet på det i artikel 2, stk. 1, nævnte selskab, der udsteder den pågældende faktura

3) Fakturaens nummer

4) Fakturaens udstedelsesdato

5) Den Taric-tillægskode, under hvilken de af fakturaen omfattede varer skal toldbehandles ved Fællesskabets grænse

6) En nøjagtig varebeskrivelse, herunder:

- varekodenummer, dvs. 1 eller 2

- den varebeskrivelse, der svarer til varekodenummeret (dvs. "varekodenummer 1: store regnbueørreder, kølede eller ferske, med hoved", "varekodenummer 2: store regnbueørreder, frosne, uden hoved")

- selskabets eventuelle varekodenummer

- KN-kode

- mængde (i kg)

7) En beskrivelse af salgsbetingelserne, herunder:

- pris pr. kg

- betalingsbetingelser

- leveringsbetingelser

- samlede rabatter og nedslag.

8) Navnet på det selskab, der handler som importør, og til hvilket fakturaen er udstedt direkte af selskabet.

9) Navnet på den ansatte i selskabet, der har udstedt handelsfakturaen og følgende underskrevne erklæring:

"Undertegnede bekræfter, at salget til direkte eksport til Det Europæiske Fællesskab af de varer, der er omfattet af denne faktura, finder sted inden for rammerne af og i henhold til det tilsagn, der er afgivet af [selskabets navn], og som Europa-Kommissionen har godtaget ved forordning (EF) nr. 117/2004. Jeg erklærer, at oplysningerne i denne faktura er fuldstændige og korrekte."